Ανακοινώνει ότι κάθε 2 έτη θα δημοσιεύεται έκθεση της ΕΕ για την καταπολέμηση της διαφθοράς. Χρησιμοποιώντας δεδομένα από διάφορες πηγές, η έκθεση αποσκοπεί στον προσδιορισμό των τάσεων και των αδυναμιών που πρέπει να αντιμετωπιστούν για την καλύτερη καταπολέμηση της δωροδοκίας. Ενθαρρύνει τις χώρες της ΕΕ να αξιοποιήσουν τα υφιστάμενα μέσα για την καταπολέμηση της δωροδοκίας, όπως η σύμβαση των Ηνωμένων Εθνών κατά της διαφθοράς και η σύμβαση αστικού δικαίου κατά της δωροδοκίας του Συμβουλίου της Ευρώπης. Επίσης, καλεί τις χώρες της ΕΕ να ενσωματώσουν στην εθνική νομοθεσία τους σωστά τη νομοθεσία της ΕΕ σχετικά με τη δωροδοκία. Αποφασίζει την ενίσχυση της συνεργασίας μεταξύ της ΕΕ και των διεθνών οργανισμών, όπως το Συμβούλιο της Ευρώπης, μέσω της συμμετοχής της ΕΕ στην ομάδα κρατών κατά της δωροδοκίας του Συμβουλίου της Ευρώπης (GRECO). Υπογραμμίζει τη σημασία της ενσωμάτωσης της καταπολέμησης της δωροδοκίας σε όλες τις σχετικές πολιτικές της ΕΕ ως βασικής πτυχής, σε εσωτερικό και εξωτερικό επίπεδο. Σε εσωτερικό επίπεδο, τα μέτρα περιλαμβάνουν την ενίσχυση της δικαστικής και αστυνομικής συνεργασίας και επικαιροποιημένους κανόνες για τη δήμευση περιουσιακών στοιχείων που αποτελούν προϊόντα εγκλήματος. Σε εξωτερικό επίπεδο, η Επιτροπή θα εξακολουθήσει να παρακολουθεί τις πολιτικές για την καταπολέμηση της δωροδοκίας των χωρών που φιλοδοξούν να ενταχθούν στην ΕΕ και θα καταστήσει τα μέτρα κατά της δωροδοκίας προϋπόθεση για τη χορήγηση αναπτυξιακής βοήθειας. Έκθεση για την καταπολέμηση της διαφθοράς Η πρώτη έκθεση της ΕΕ για την καταπολέμηση της διαφθοράς, που δημοσιεύθηκε τον Φεβρουάριο του 2014, αναφέρει στα 28 κεφάλαιά της με πληροφορίες ανά χώρα ότι υπάρχουν διαφορές μεταξύ των χωρών της ΕΕ όσον αφορά τη φύση και το επίπεδο της διαφθοράς. Η έκθεση αφιερώνει ένα κεφάλαιο στον ευάλωτο χαρακτήρα των δημόσιων συμβάσεων* ως προς τη διαφθορά, ένα ζήτημα για το οποίο απαιτείται ειδική μέριμνα. Σε κάθε κεφάλαιο, που αφορά διαφορετική χώρα, επισημαίνονται οι τάσεις και τα προβλήματα σχετικά με τη διαφθορά, αναγνωρίζονται οι ορθές πρακτικές και συνάγονται συμπεράσματα με συγκεκριμένες συστάσεις. Η έκθεση αναφέρει επίσης τα αποτελέσματα δύο ερευνών που αξιολογούν τις εμπειρίες και τις αντιλήψεις σχετικά με τη διαφθορά των πολιτών της ΕΕ και των εταιρειών. Συνολικά, το 76 % των πολιτών της ΕΕ θεωρούν τη διαφθορά ευρέως διαδεδομένο πρόβλημα στη χώρα τους.